
Определение №128/22.03.2016 по ч.гр.д. №2200/2015 на ВКС, ГК, III г.о.
 


	
	Частна касационна жалба * връщане на искова молба * нередовност на исковата молба * прекратяване на производството по делото * цена на иска * държавна такса * разваляне поради неизпълнение	
	 	
	О П Р Е Д Е Л Е Н И Е	
	 	
	№ 128	
	 	
	София, 22.03.2016 година	
	 	
	Върховният касационен съд на Република България, трето гражданско отделение, в закрито съдебно заседание на седемнадесети март две хиляди и шестнадесета година, в състав	
	 	
	ПРЕДСЕДАТЕЛ: СИМЕОН ЧАНАЧЕВ	
	 	
	ЧЛЕНОВЕ: ДИАНА ХИТОВА	
	 	
	 ДАНИЕЛА СТОЯНОВА 	
	 	
	разгледа докладваното от съдия Диана Хитова ч. гр. дело N 2200/2015 г. и за да се произнесе, съобрази следното:	
	 	
	Образувано е по частна касационна жалба вх.№3160/27.03.2015 г. от 	
	 	
	Н. Н. Т., чрез пълномощниците адв.И. С. и адв.М. Я. срещу определение № 85/13.03.2015 г. по ч. гр. д.№ 145/2015 г. на Окръжен съд-Велико Търново, с което е потвърдено определение от 20.01.2015 г. по гр. д.№3673/2014 г. на Районен съд-Велико Търново, за връщане на подадената от нея искова молба, поради неотстраняване на нередовностите й –невнасяне на определената държавна такса и прекратяване на производството по делото. 	
	 	
	 Касаторката навежда довод, че обжалваното определение е неправилно, тъй като при формиране размера на дължимата държавна такса следва да се приложи правилото на чл. 71 ал.2 ГПК. Моли то да бъде отменено.	
	 	
	 В изложението по чл. 284 ал.3 т.1 ГПК поддържа основания за допускане на касационно обжалване по чл.280 ал.1 т.1 и т.2 ГПК, като поставя въпроса: приложима ли е разпоредбата на чл.71 ал.2 ГПК при определяне цената на исковете по чл.69 ал.1 т.4 ГПК.	
	 	
	 С определение № 660/22.04.2015 г. производството по настоящото дело е спряно до приемане на ТР по тълк. д.№4/2014 г. на ОСГК, в което е поставен на разглеждане така формулирания въпрос. ТР № 4/14.03.2016 г. е прието и е дадено разрешение в тази насока.Отпаднала е причината за спиране, поради което то следва да бъде възобновено. 	
	 	
	ВКС,състав на ІІІ г. о. констатира по делото следното:	
	 	
	Предмет на настоящия спор са предявени от касаторката два алтернативно съединени иска за обявяване нищожност на договор за издръжка и гледане, поради липса на основание и поради привидност, с правно основание чл.26 ЗЗД и евентуален иск за развалянето му, поради неизпълнение, с правно основание чл.87 ал.3 ЗЗД. С разпореждане от 15.12.2014 г. по гр. д.№3673/2014 г. първоинстанционният съд е дал указание на касаторката да внесе държавна такса от 4 % върху цената на един от така предявените искове в размер на сумата 987,94 лв.,прилагайки разпоредбите на чл.72 ал.2 и чл.71 ал.2 ГПК.Тъй като указанието не е изпълнено в законовия срок, исковата молба е върната като нередовна и производството по делото е прекратено. 	
	 	
	Следва да бъде допуснато касационно обжалване на определението на въззивния съд, с което определението на първоинстанционния съд е потвърдено, в хипотезата на чл.280 ал.1 т.1 ГПК.Поддържаното допълнително основание по чл. 280 ал.1 т.2 ГПК не е налице, тъй като с постановяване на ТР съдебната практика е консолидирана.Указанията, дадени от първоинстанционния съд са неправилни и в противоречие с разрешението, дадено в ТР № 4/14.03.2016 г. по тълк. дело № 4/2014 г. на ОСГК - т.1-Б, според което разпоредбата на чл.71, ал.2 ГПК е приложима при определяне на държавната такса по исковете, чиято цена се определя по реда на чл.69, ал.1, т.4 ГПК.Цената на един от предявените искове е в размер на 24 698,63 лв.,а държавната такса следва да бъде определена върху от цената на иска. Нейният размер е 246,99 лв., а не 987,94 лв.,каквито указания са дадени.	
	 	
	Следва въззивното определение и потвърденото с него определение на първоинстанционния съд да бъдат отменени, делото върнато на първоинстанционния съд за продължаване на съдопроизводствените действия, като бъдат дадени правилни указания за отстраняване нередовността на исковата молба.	
	 	
	За пълнота на изложението следва да се посочи, че възражението на касаторката, за внесени такси от 247 лв. и 246,99 лв. не е основателно. Тези суми са заплатени не по настоящото, а по гр. д.№ 2805/2014 г.,по което предмет на разглеждане са останалите предявени от нея три установителни иска.	
	 	
	Поради изложеното ВКС, състав на ІІІ г. о. 	
	 	
	ОПРЕДЕЛИ:	
	 	
	 ВЪЗОБНОВЯВА производството по ч. гр. д. № 2200/2015 г. на ВКС, ІІІ г. о.	
	 	
	 ДОПУСКА касационно обжалване на определение № 85/13.03.2015 г. по ч. гр. д.№ 145/2015 г. на Окръжен съд-Велико Търново.	
	 	
	 ОТМЕНЯ определение № 85/13.03.2015 г. по ч. гр. д.№ 145/2015 г. на Окръжен съд-Велико Търново и потвърденото с него определение от 20.01.2015 г. по гр. д.№3673/2014 г. на Районен съд-Велико Търново.	
	 	
	 ВРЪЩА делото на Районен съд-Велико Търново за продължаване на съдопроизводствените действия.Определението не подлежи на обжалване.	
		
	 ПРЕДСЕДАТЕЛ: 	
	 	
	 ЧЛЕНОВЕ:	

